Farg‘ona viloyati Rishton tumanidagi sug‘oriladigan yerlarning meliorativ xolatini yaxshilashga doir kechiktirib bo‘lmaydigan chora-tadbirlar to‘g‘risida

Farg‘ona viloyati Rishton tumanidagi sug‘oriladigan yerlarning meliorativ holatini yaxshilash, qishloq aholi yashash joylari va Rishton shahridagi ekologik vaziyatni yaxshilash maqsadida Vazirlar Mahkamasi qaror qiladi:
 1. Rishton tumani va Rishton shahrida yerlarning meliorativ holatini yaxshilash hamda yer osti suvlari sathini pasaytirishga doir chora-tadbirlar 1-ilovaga muvofiq ma’qullansin.
 1-ilovada ko‘rsatilgan chora-tadbirlar O‘zbekiston Respublikasi Qishloq va suv xo‘jaligi vazirligi hamda Farg‘ona viloyati hokimligi uchun har yili nazarda tutiladigan kapital qo‘yilmalarning umumiy limitlari hisobiga amalga oshirilishi ma’lumot uchun qabul qilinsin.
 Qishloq va suv xo‘jaligi vazirligi, Farg‘ona viloyati hokimligi 1-ilovada ko‘rsatilgan chora-tadbirlarning amalga oshirilishini ta’minlasinlar.
 2. Farg‘ona viloyati hokimligi O‘zbekiston Respublikasi Kommunal xizmat ko‘rsatish vazirligi bilan birgalikda Rishton shahrida yer osti suvlari sathini pasaytirish, uylar va inshootlar tagidan suv chiqib ketishiga yo‘l qo‘ymaslik bo‘yicha aniq tadbirlarni ikki hafta muddatda ishlab chiqsin va 2001-yildan boshlab ularni amalga oshirishga kirishsin.
 3. O‘zbekiston Respublikasi Qishloq va suv xo‘jaligi vazirligi Burgandi massivi ta’sir ko‘rsatadigan hududdagi sug‘oriladigan yerlarning meliorativ holatini tubdan yaxshilashning texnik-iqtisodiy asoslarini ikki oy muddatda ishlab chiqsin, bunda drenajning samarali turlarini qo‘llashga alohida e’tibor bersin.
 4. O‘zbekiston Respublikasi Qishloq va suv xo‘jaligi vazirligi, Makroiqtisodiyot va statistika vazirligi, Yer resurslari davlat qo‘mitasi, Farg‘ona viloyati hokimligining Burgandi massivining sug‘orishlar salbiy ta’sir ko‘rsatadigan hududidagi xo‘jaliklarning 2-ilovaga muvofiq meliorativ holati g‘oyat yomon bo‘lgan ekin maydonlarini irrigatsiya-meliorativ tayyorlash bosqichida bo‘lgan yerlar toifasiga istisno tariqasida o‘tkazish to‘g‘risidagi taklifiga rozilik berilsin.
 5. Mazkur qarorning bajarilishini nazorat qilish O‘zbekiston Respublikasi Prezidentining Davlat maslahatchisi I.H.Jo‘rabekov va O‘zbekiston Respublikasi Bosh vazirining o‘rinbosari T.Xoltoyev zimmasiga yuklansin.